**Corrie Ten Boom**

Ganwyd Cornelia (Corrie) Arnolda Johanna Ten Boom ar **15 Ebrill 1892** yn yr Iseldiroedd. Roedd ei thad, Casper yn emydd (jeweller) ac yn wneuthurwr watshis. Hyfforddodd Corrie i drin watshis hefyd, ac yn 1922 hi oedd y ferch gyntaf yn yr Iseldiroedd i dderbyn trwydded i wneud y gwaith hynny.

Roedd y teulu TenBoom yn Gristnogion, ac roedd eu ffydd yn eu hannog nhw i fod yn weithgar yn eu hardal leol. Roedd eu ffydd i’w weld ar waith wrth iddyn nhw gychwyn clybiau i ferched i’w dysgu nhw am y ffydd Gristnogol, i’w dysgu nhw sut i wnïo, sut i wneud gwaith crefft a hefyd sut i ganu a pherfformio.

Ym Mis Mai 1940 ymosododd byddin Hitler ar yr Iseldiroedd. Un o’u camau cyntaf oedd rhoi diwedd ar y clybiau cymdeithasol roedd Corrie a’i theulu yn eu cynnal. Wedi’r goresgyniad aeth pethau o ddrwg i waeth, yn enwedig i’r Iddewon.

Collodd Iddewon eu statws mewn cymdeithas drwy gael eu gwahardd o’r gwasanaeth sifil, y proffesiynau cyfreithiol a meddygol a sefydliadau diwylliannol ac addysgol. Yn y diwedd cafodd deddfau eu cyflwyno oedd yn trin Iddewon fel dinasyddion eilaidd. Cafodd eu busnesau eu cau, a chawsant eu gwahardd o lefydd cyhoeddus fel parciau a llyfrgelloedd.

Fe wnaeth y Natsïaid baratoi cynllun fyddai’n cael ei adnabod fel yr ‘Ateb Terfynol’ i’r broblem Iddewig. Gorfodwyd Iddewon i wisgo Seren Dafydd, ac ar ôl 1941 dechreuwyd polisi o’u casglu a’u gyrru i wersylloedd crynhoi fel Auschwitz a Bergen-Belsen. O 1941 ymlaen roedd y teulu yn cyd-weithio gyda’r Gwrthwynebiad yn erbyn y Natsïaid.

Parhau i waethygu wnaeth y sefyllfa ac ym 1943 penderfynodd y teulu Ten Boom eu bod am guddio Iddewon yn eu cartref.

Oherwydd ei fod yn darllen yr Hen Destament roedd Casper (y tad) yn credu’n gryf fod yr Iddewon yn bobl arbennig oedd wedi eu dewis gan Dduw, ac felly y dylen nhw, fel Cristnogion, wneud popeth o fewn eu gallu i’w helpu nhw. Fe adeiladodd y teulu ystafell ddirgel yn eu tŷ, *The Hiding Place*, neu *De Schuilplaats* er mwyn cuddio Iddewon yno. Roedd eu hymdrechion yn rhan o’r Gwrthsafiad Iseldiraidd yn erbyn y Natsïaid. Yn ôl rhai haneswyr arbedwyd dros 800 o Iddewon gan y teulu Ten Boom.

Ym Mis Chwefror 1944 bradychwyd y teulu gan Jan Vogel oedd yn cydweithredu â'r gelyn. Fe wnaeth y Gestapo (heddlu cudd y Natsïaid) holi Casper am 10 diwrnod yng ngharchar Scheveningen. Cynigiodd y Gestapo ei ryddhau oherwydd ei fod yn hen, ond dywedodd Casper y byddai’n dal ati i helpu’r Iddewon ac unrhyw un arall oedd angen cymorth i ddianc o afael y Natsïaid. Bu farw Casper yn 84 oed yn Ysbyty’r Hague ddeg diwrnod ar ôl iddo gael ei arestio.

Gyrrwyd Corrie a Betsie i wersyll Ravensbrück, 50 milltir i’r gogledd o Ferlin. Bu farw Betsie yno ar Ragfyr 16, 1944. Cyn iddi farw dywedodd wrth Corrie, “Does yr un pydew mor ddwfn nad yw cariad Duw yn ddyfnach byth.”

Mae haneswyr yn amcangyfrif bod 50,000 o ferched wedi marw yn Ravensbrück - o salwch; o newyn; o orweithio ac am eu bod yn cael eu defnyddio mewn arbrofion meddygol. Yn ystod Ionawr a Chwefror 1945 lladdwyd 2,200 o ferched mewn siambrau nwy oedd wedi eu hadeiladu gerllaw.

15 diwrnod ar ôl marwolaeth ei chwaer rhyddhawyd Corrie o’r gwersyll. Dywedwyd wrthi wedyn mai camgymeriad clerigol oedd ei rhyddhau hi. Fe aeth Corrie yn ôl i’w chartref yn Haarlem a dechrau helpu oedolion a phlant oedd wedi cael eu trawmateiddio gan y rhyfel. Agorodd Ganolfan Adferiad a helpodd llawer iawn o bobl i ddod i delerau â’r hyn roedden nhw wedi ddioddef yn ystod y rhyfel. Roedd pobl yn fodlon gwrando arni am ei bod hi wedi profi colledion mawr ac wedi treulio amser mewn gwersyll crynhoi.

Teithiodd Corrie o amgylch y byd yn dweud ei hanes, hanes oedd yn pwysleisio cariad a maddeuant nid dial a chasineb. Cafodd gyfle hefyd i gyfarfod a milwr oedd wedi bod yn greulon iawn i Betsie yn y gwersyll. Maddeuodd iddo fe am yr hyn roedd wedi ei wneud i’w chwaer. Ym 1971 ysgrifennodd Corrie lyfr o’r enw, ‘*The Hiding Place’* am hanes ei theulu.

Anrhydeddwyd Corrie yn Israel. Mae hi a’i theulu yn cael eu coffau yn Yad Vashem, sef gerddi coffa’r Holocost. Maen nhw’n cael eu cyfri yn ‘ Gyfiawn ymysg y Cenhedlodd’ – h.y. bobl nad oedd yn Iddewon ond eto oedd yn fodlon peryglu eu bywydau i ‘w helpu.

Cafodd Corrie ei hurddo gan Frenhines yr Iseldiroedd am ei gwaith.

Mae ‘Amgueddfa Ten Boom’ yn Haarlem yn coffau holl weithgarwch y teulu.

**Dywediadau ac adnodau** (adnodau o beibl.net)

Oherwydd eu ffydd Gristnogol roedd y teulu Ten Boom yn cymryd geiriau’r Beibl o ddifri ac yn gweithredu arnynt.

**Dyma rai o’r adnodau mwyaf perthnasol i’r hanes:-**

“Fi ydy'r bugail da. Mae'r bugail da yn fodlon marw dros y defaid.”**(Ioan 10:11)**

Ond dw i'n dweud wrthoch chi: Carwch eich gelynion a gweddïwch dros y rhai sy'n eich erlid chi! (**Mathew 5:44)**

Peidiwch byth talu'r pwyth yn ôl. Gadewch i bobl weld eich bod yn gwneud y peth anrhydeddus bob amser. Gwnewch bopeth allwch chi i fyw mewn heddwch gyda phawb. Peidiwch mynnu dial ar bobl, ffrindiau; gadewch i Dduw ddelio gyda'r peth. **(Rhufeiniaid 12: 17-18)**

Byddwch yn oddefgar, a maddau i eraill pan dych chi'n meddwl eu bod nhw ar fai. Maddeuwch chi i bobl eraill yn union fel mae'r Arglwydd wedi maddau i chi. (**Colosiaid 3:13)**

**Dyma rai o ddywediadau Corrie:-**

Wnewch chi ddim dysgu mai dim ond Crist sydd ei angen nes mai dim ond Crist sydd gynnoch chi.

*(You can never learn that Christ is all you need, until Christ is all you have.)*

Gweithred o'r ewyllys yw maddeuant, ac mae’r ewyllys yn gallu gweithredu beth bynnag fo tymheredd y galon. (*Forgiveness is ân act of the will, and the will can function regardless of the temperature of the heart.)*

Wrth edrych ar y byd, byddwch yn torri'ch calon. Wrth edrych oddi mewn, byddwch yn ddigalon. Ond wrth edrych ar Grist, byddwch yn dawel eich calon.

*(If you look at the world, you’ll be distressed. If you look within, you’ll be depressed. But if you look at Christ, you’ll be at rest.)*